เงินเฟ้อสหรัฐฯ พุ่งสูงกว่าคาด กดดัน sentiment ตลาด/ ติดตามถ้อยแถลงต่อสภาคองเกรสของนายเจอโรม พาวเวล คืนนี้/ครม. เคาะมาตรการเยียวยา 4.2 หมื่นล้านบาท 10 จังหวัดพื้นที่สีแดงเข้ม คาดกระทบอัตราผลตอบแทนพันธบัตรไทยจำกัด/ SET 1565-75 หุ้นแนะนำ GPSC
14 กรกฎาคม 2564

ปัจจัยต่างประเทศ เงินเฟ้อสหรัฐฯสูงกว่าคาด กดดัน sentiment ตลาดเล็กน้อย ดัชนี CPI พุ่งขึ้น 5.4% ซึ่งเป็นระดับสูงสุดนับตั้งแต่เดือนส.ค.2008 และสูงกว่าที่นักวิเคราะห์คาดการณ์ที่ระดับ 5.0% หลังจากเพิ่มขึ้น 5.0% ในเดือนพ.ค. ทั้งนี้ตัวเลขเงินเฟ้อในอีก 1-2 เดือนข้างหน้าจะเริ่มมีความสำคัญมากขึ้นเพราะจะเริ่มทำให้เห็นภาพชัดขึ้นว่าเงินเฟ้อที่เร่งตัวนั้นเป็นเพียงชั่วคราวอย่างที่ Fed หรือตลาดเชื่อหรือไม่ ถ้าหากยังเร่งตัวระดับ 5% ต่อไปอีก 1-2 เดือนจะเริ่มกดดันการดำเนินนโยบายการเงินของ Fed ให้ Hawkish มากขึ้นได้ นอกจากนี้ติดตามถ้อยแถลงต่อสภาคองเกรสของนายเจอโรม พาวเวล ประธาน Fed ว่าจะมีส่งสัญญาณเกี่ยวกับการดำเนินนโยบายการเงินเพิ่มเติมหรือไม่ อย่างไรก็ตามการประชุมที่ Jackson hole ในเดือนส.ค.จะเป็น event ที่นักลงทุนให้ความสำคัญและอาจมีผลกระทบต่อตลาดมากกว่า
ปัจจัยในประเทศ อัพเดตมาตรการเยียวยา เมื่อวานครม. ออกมาตรการช่วยเหลือเยียวยาในพื้นที่ 10 จังหวัดที่ถูกประกาศใช้ล็อกดาวน์ โดยสามารถสรุปแบ่งออกเป็น 2 ส่วนดังนี้ 1) เยียวยากลุ่มแรงงานและนายจ้างผู้ประกอบการ ระยะเวลา 1 เดือน โดยมีกรอบวงเงินสำหรับจำนวน 30,000 ล้านบาท โดยให้เงินช่วยเหลือผู้ประกันตนมาตรา 39-40 คนละ 5,000 บาทต่อเดือน และมาตรา 33 คนละ 2,500 บาทต่อเดือน เป็นเวลา 1 เดือน 2) ประชาชนและภาคธุรกิจทั่วประเทศ ภายใต้กรอบวงเงิน 12,000 ล้านบาท ให้มีการลดค่าไฟฟ้าสำหรับบ้านอยู่อาศัย และกิจการขนาดเล็ก กลาง ใหญ่ เฉพาะอย่าง องค์กรไม่แสวงหากำไร และการสูบน้ำเพื่อการเกษตร (ไม่รวมส่วนราชการและรัฐวิสาหกิจ) เป็นเวลา 2 เดือน คือกค.และสค. 2564 สำหรับค่าน้ำประปา ลดร้อยละ 10 สำหรับบ้านอยู่อาศัยและกิจการขนาดเล็ก ระยะเวลา 2 เดือน (ไม่รวมส่วนราชการและรัฐวิสาหกิจ) เป็นเวลา 2 เดือน คือคือกค.และสค.2564
มุมมองต่อมาตรการดังกล่าว มาตรการที่ออกมารวมมูลค่า 4.2 หมื่นล้านบาทนั้นยังอยู่ในวงเงินพรก.เงินกู้ฉุกเฉินวงเงิน 5 แสนล้านบาท ดังนั้นเราคาดว่ามาตรการที่ออกมาจะกระทบต่ออัตราผลตอบแทนพันธบัตรรัฐบาลจำกัด ขณะที่มาตรการช่วยเหลือที่ออกมาเป็นเพียงการช่วยประคับประคองการบริโภคภายในประเทศเพียงระยะสั้นเท่านั้น สิ่งสำคัญที่ต้องติดตามคือความคืบหน้าของการจัดหาและการเร่งฉีดวัคซีนซึ่งจะเป็นกุญแจสำคัญที่จะชี้วัดว่าจะสามารถกลับมาเปิดเมืองได้เร็วหรือช้าแค่ไหน ซึ่งล่าสุดมีการฉีดวัคซีนรวมทั้ง 1 และ 2 โดสที่ 12.9 ล้านโดส (ข้อมูลวันที่ 13 ก.ค.64) นอกจากนี้ยังต้องติดตามมาตรการช่วยเหลือด้านการเงินและลูกหนี้สถาบันการเงินที่อาจจะกระทบต่อ sentiment กลุ่มธนาคารกลุ่มการเงิน
มุมมองตลาดหุ้น/ กลยุทธ์การลงทุน วันนี้คาด SET แกว่ง 1565-75 หุ้นแนะนำ GPSC
หุ้นแนะนำ GPSC (พื้นฐาน 83.25 บาท) คาดว่าจะรายงานกำไร 2Q21 เติบโตทั้ง YoY และ QoQ เป็นอีกบริษัทที่จะได้รับผลกระทบจากสถาณการณ์โควิดจำกัด นอกจากนี้ GPSC เปิดเผยเข้าลงทุนบริษัท Avaada Energy Private Limited ประกอบธุรกิจโรงไฟฟ้าแสงอาทิตย์ขนาดใหญ่ในอินเดีย 41.6% มูลค่า 14,825 ลบ. ซึ่งบริษัทมีสัญญาซื้อขายไฟฟ้าระยะยาวกับทั้งภาครัฐและเอกชน ทั้งสิ้น 3,744 เมกะวัตต์ เป็นโรงไฟฟ้าที่เปิดดำเนินการเชิงพาณิชย์แล้วประมาณ 1,392 เมกะวัตต์และอยู่ระหว่างการก่อสร้างประมาณ 2,352 เมกะวัตต์ ช่วยหนุน sentiment การลงทุนวันนี้
รายงานตัวเลขเศรษฐกิจ
วันพุธ ติดตาม ตัวเลขเงินเฟ้อทั่วไปของอังกฤษเดือน มิ.ย. คาด +2.1% YoY ตัวเลขดัชนีราคาผู้ผลิตของสหรัฐฯ เดือน มิ.ย. คาด +0.8% MoM และ +6.6% YoY ตัวเลขสต๊อกน้ำมันดิบของสหรัฐฯ รายสัปดาห์คาด -6.86 ล้านบาร์เรล รายงาน Fed Beige Book และถ้อยแถลงของ ปธ.เฟด ต่อสภา Congress เรื่องการดำเนินนโยบายการเงินรอบครึ่งปี
วันพฤหัสฯ ติดตาม ตัวเลข GDP ไตรมาส 2/64 ของจีนคาด +0.6% QoQ และ +18.3% YoY ตัวเลขผลผลิตภาคอุตสาหกรรมของจีนเดือน มิ.ย. คาด +8.8% YoY ตัวเลข Retail Sales ของจีนเดือน มิ.ย. คาด +12.4% YoY ตัวเลข การขอรับสวัสดิการว่างงานของสหรัฐฯรายสัปดาห์คาด 3.73 แสนคน ตัวเลขดัชนีผลผลิตภาคอุตสาหกรรมของสหรัฐฯ เดือน มิ.ย. คาด +16.3% YoY ดัชนีราคาสินค้านำเข้าของสหรัฐฯ เดือน มิ.ย. คาด +11.3% YoY และรายงานภาวะตลาดน้ำมันรายเดือนของกลุ่ม OPEC
วันศุกร์ ติดตาม ผลการประชุมธนาคารกลางญี่ปุ่นคาดคงอัตราดอกเบี้ยนโยบายที่ -0.10% ยอดจดทะเบียนรถยนต์ใหม่ใน Eurozone เดือน มิ.ย. คาด +53.4% YoY ตัวเลขเงินเฟ้อทั่วไป และเงินเฟ้อพื้นฐานของ Eurozone เดือน มิ.ย. คาด +2.0% YoY และ +1.0% YoY ตามลำดับ และตัวเลข Retail sales ของสหรัฐฯ เดือน มิ.ย. คาด -1.3% MoM